CELEX: 52019PC0109
Language: bg
Date: 2019-03-08
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Комисията за опазване на антарктическите живи морски ресурси, и за отмяна на Решение 10840/14

ЕВРОПЕЙСКА КОМИСИЯ
            Брюксел, 8.3.2019
            COM(2019) 109 final
            2019/0059(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комисията за опазване на антарктическите живи морски ресурси, и за отмяна на Решение 10840/14
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до решение за установяване на позицията, която трябва да се заеме от името на Съюза на годишните заседания на Комисията за опазване на антарктическите живи морски ресурси (CCAMLR) за периода 2019—2023 г. във връзка с предвиденото приемане на мерки за опазване и управление.
            
            
               2.Контекст на предложението
            
            
               2.1.Конвенция за опазване на живите морски ресурси на Антарктика
            
            
               Целта на Конвенцията за опазване на живите морски ресурси на Антарктика (Конвенцията CAMLR) е опазването на антарктическите живи морски ресурси, които са част от екосистемата на Антарктика, включително рационалното използване на тези ресурси. Конвенцията влезе в сила на 7 април 1982 г.
            
            
               Съюзът
                  1
                и някои от неговите държави членки
                  2
                са договарящи страни по Конвенцията CAMLR.
            
            
               2.2.Комисия за опазване на антарктическите живи морски ресурси 
            
            
               Комисията за опазване на антарктическите живи морски ресурси (CCAMLR) е органът, учреден с Конвенцията CAMLR, който отговаря за приемането на мерки за гарантиране на опазването на антарктическите живи морски ресурси, включително за рационалното им използване. За тази цел тя разработва, приема и преразглежда мерки за опазване въз основа на най-добрите налични научни данни. Мерките могат да придобият обвързващ характер по отношение на Съюза.
            
            
               Като член на CCAMLR Съюзът има право на участие във вземането на решения и право да гласува по тях. Решенията на CCAMLR се вземат с консенсус.
            
            
               2.3.Решения на CCAMLR
            
            
               CCAMLR заседава поне веднъж годишно. Тя приема мерки за опазване, основани на най-добрата налична научна информация, които уреждат използването на живите морски ресурси в Антарктика.
            
            
               В съответствие с член IX, параграф 6 от Конвенцията CAMLR членовете трябва да бъдат уведомявани за мерките незабавно след годишните заседания, като 180 дни след това мерките стават обвързващи. Членовете, които възразят срещу дадена мярка в срок от 90 дни от момента на уведомяването, не са длъжни да я прилагат.
            
            
               3.Позиция, която трябва да се заеме от името на Съюза
            
            
               Позицията, която трябва да се заеме от името на Съюза на годишните заседания на регионалните организации за управление на рибарството, понастоящем се определя съобразно двустепенен подход. С решение на Съвета се определят ръководните принципи и насоки на позицията на Съюза на многогодишна основа, която позиция впоследствие се коригира за всяко годишно заседание посредством неофициални документи на Комисията, предназначени за обсъждане в работната група на Съвета.
            
            
               По отношение на CCAMLR този подход се прилага с Решение 10840/14 на Съвета от 25 юни 2014 г., в което се определя позицията на Съюза в CCAMLR за периода 2014—2018 г. В решението се съдържат общите принципи и насоки, като същевременно се вземат предвид, доколкото е възможно, специфичните особености на CCAMLR. Наред с това, в съответствие с искането на държавите членки, в него е предвидена стандартната процедура за ежегодното определяне на позицията на Съюза.
            
            
               В Решение 10840/14 се предвижда преразглеждане на позицията на Съюза преди годишното заседание през 2019 г. Следователно в настоящото предложение се определя позицията на Съюза в рамките на CCAMLR за периода 2019—2023 г., като то съответно заменя Решение 10840/14.
            
            
               Решение 10840/14 включва принципите и насоките на новата обща политика в областта на рибарството, определени в Регламент (ЕС) № 1380/2013 на Европейския парламент и на Съвета
                  3
               , като се вземат предвид и целите, формулирани в Съобщението на Комисията относно външното измерение на общата политика в областта на рибарството
                  4
               . Наред с това то привежда позицията на Съюза в съответствие с Договора от Лисабон.
            
            
               В настоящото преразглеждане се взема предвид — във връзка с въздействието на риболова — съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  5
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия на тема „Международно управление на океаните: приносът на ЕС за отговорното управление на океаните“
                  6
                и заключенията на Съвета във връзка с това съвместно съобщение
                  7
               .
            
         
         
            
               4.Правно основание
            
            
               4.1.Процесуалноправно основание
            
            
               4.1.1.Принципи
            
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
            
            
               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган, и инструменти, които нямат обвързващо характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  8
               .
            
            
               4.1.2.Приложение в конкретния случай
            
            
               CCAMLR е орган, учреден по силата на споразумение — по-конкретно Конвенцията CAMLR.
            
            
               Актовете, които CCAMLR има за задача да приеме, представляват актове с правно действие. В съответствие с член Х, параграф 6 от Конвенцията CAMLR тези актове ще бъдат обвързващи съгласно международното право; тъй като решенията на CCAMLR могат да допълват, изменят или заменят съществуващи в законодателството на ЕС задължения, те могат да окажат съществено въздействие върху съдържанието на законодателството на ЕС, в това число:
            
            
               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  9
               ;
            
            
               ·Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на ОПОР
                  10
               ;
            
            
               ·Регламент (ЕС) 2017/2403 на Европейския парламент и на Съвета относно устойчивото управление на външните риболовни флотове
                  11
               ;
            
            
               ·Регламент (ЕО) № 600/2004 на Съвета за определяне на някои технически мерки при риболовни дейности в зоната, обхваната от конвенцията за опазване на живите морски ресурси на Антарктика
                  12
               ;
            
            
               ·Регламент (ЕО) № 601/2004 на Съвета за определяне на някои контролни мерки за риболовната дейност в зоната, обхваната от Конвенцията за опазване на живите морски ресурси на Антарктика
                  13
               ; и
            
            
               ·Регламент (ЕО) № 1035/2001 на Съвета за създаване на схема за документиране на улова на риби от вида Dissostichus spp
                  14
               .
            
            
               Предвидените актове не допълват, нито изменят институционалната рамка на Конвенцията CAMLR.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако актът преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               4.2.2.Приложение в конкретния случай
            
         
         
            
               Основната цел и съдържанието на предвидения акт са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.
            
            
               Поради това материалноправното основание за предложеното решение е член 43, параграф 2 от ДФЕС. С решението се заменя Решение 10840/14 на Съвета, което се отнася за периода 2014—2018 г.
            
            
               4.3.Заключение
            
            
               Правното основание за предложеното решение следва да бъде член 43, параграф 2 от ДФЕС във връзка с член 218, параграф 9 от ДФЕС.
            
            
               2019/0059 (NLE)
            
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Комисията за опазване на антарктическите живи морски ресурси, и за отмяна на Решение 10840/14
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение 81/691/ЕИО на Съвета
                  15
                Европейската общност сключи Конвенцията за опазване на живите морски ресурси на Антарктика (Конвенцията CAMLR), която влезе в сила на 7 април 1982 г. и с която се учредява Комисията за опазване на антарктическите живи морски ресурси (CCAMLR). Договарящи страни по Конвенцията CAMLR са също така Белгия, Франция, Германия, Италия, Полша, Испания, Швеция и Обединеното кралство. Финландия, Гърция и Нидерландия са договарящи страни по Конвенцията CAMLR, но не са членове на CCAMLR.
            
            
               (2)Съгласно член IX, параграф 1 от Конвенцията CAMLR CCAMLR отговаря за приемането, в рамките на своите годишни заседания, на мерки за опазване на антарктическите живи морски ресурси, включително за рационалното им използване. Мерките могат да придобият обвързващ характер по отношение на Съюза.
            
            
               (3)В Регламент (ЕС) № 1380/2013 на Европейския парламент и на Съвета
                  16
                се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на живите морски биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. В Регламент (ЕС) № 1380/2013 също така изрично се предвижда, че Съюзът трябва да прилага тези цели и принципи при осъществяването на своите външни отношения в областта на рибарството.
            
            
               (4)Както се посочва в съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  17
               , и заключенията на Съвета във връзка с това съвместно съобщение
                  18
               , насърчаването на мерките за подкрепа и повишаване на ефективността на регионалните организации за управление на рибарството (РОУР) и, когато е уместно, за подобряване на тяхното управление са в центъра надействието на ЕС в рамките на тези форуми.
            
            
               (5)В съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  19
               , се посочват конкретни мерки за намаляване на отпадъците от пластмаси и замърсяването на морската среда, както и за ограничаване на случаите на загуба или изоставяне на риболовни уреди в морето.
            
            
               (6)Целесъобразно е да се установи позицията, която трябва да се заеме от името на Съюза на заседанията на CCAMLR за периода 2019—2023 г., тъй като мерките на CCAMLR за опазване ще бъдат обвързващи за Съюза и могат да окажат съществено въздействие върху съдържанието на законодателството на Съюза, а именно: Регламент (ЕО) № 1005/2008 на Съвета
                  20
               , Регламент (ЕО) № 1224/2009 на Съвета
                  21
               , Регламент (ЕС) 2017/2403 на Европейския парламент и на Съвета
                  22
               , Регламент (ЕО) № 600/2004 на Съвета
                  23
               , Регламент 601/2004 на Съвета
                  24
                и Регламент (ЕО) № 1035/2001 на Съвета
                  25
               .
            
            
               (7)Позицията, която трябва да се заеме от името на Съюза на заседанията на CCAMLR, понастоящем е установена с Решение 10840/14 на Съвета
                  26
               . Целесъобразно е Решение 10840/14 да се отмени и да се замени с ново решение за периода 2019—2023 г.
            
            
               (8)Предвид изменящия се характер на рибните ресурси в зоната на Конвенцията CAMLR и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на CCAMLR, следва да бъдат установени процедури във връзка с ежегодното уточняване на позицията на Съюза за периода 2019—2023 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз (ДЕС),
            
         
         
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза на заседанията на Комисията за опазване на антарктическите живи морски ресурси (CCAMLR), е определена в приложение I.
            
            
               Член 2
            
            
               Ежегодното уточняване на позицията на Съюза, която трябва да се заеме на заседанията на CCAMLR, се извършва в съответствие с приложение II.
            
            
               Член 3
            
            
               Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно за годишното заседание на CCAMLR през 2024 г.
            
            
               Член 4
            
            
               Решение 10840/14 от 25 юни 2014 г. се отменя.
            
            
               Член 5
            
            
               Адресат на настоящото решение е Комисията.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Решение 81/691/ЕИО на Съвета (ОВ L 252, 5.9.1981 г., стр. 26).
               
               
                  
                     (2)
                  
                        Към Конвенцията са се присъединили следните държави членки: Белгия (1980 г.), Финландия (1989 г., но не е член на CCAMLR), Франция (1980 г.), Германия (1980 г.), Гърция (1987 г., но не е член на CCAMLR), Италия (1989 г.), Нидерландия (1990 г.), Полша (1980 г.), Испания (1984 г.), Швеция (1984 г.) и Обединеното кралство (1980 г.).
               
               
                  
                     (3)
                  
                        Регламент (ЕС) № 1380/2013 на Европейския парламент и на Съвета относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
               
               
                  
                     (4)
                  
                        COM(2011) 424, 13.7.2011 г.
               
               
                  
                     (5)
                  
                        COM(2018) 28 final, 16.1.2018 г.
               
               
                  
                     (6)
                  
                        JOIN(2016) 49 final, 10.11.2016 г.
               
               
                  
                     (7)
                  
                        7348/1/17 REV 1, 24.3.2017 г.
               
               
                  
                     (8)
                  
                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.
               
               
                  
                     (9)
                  
                        ОВ L 286, 29.10.2008 г., стр. 1.
               
               
                  
                     (10)
                  
                        ОВ L 343, 22.12.2009 г., стр. 1.
               
               
                  
                     (11)
                  
                        ОВ L 347, 28.12.2017 г., стр. 81.
               
               
                  
                     (12)
                  
                        OB L 97, 1.4.2004 г., стр. 1.
               
               
                  
                     (13)
                  
                        OB L 97, 1.4.2004 г., стр. 16.
               
               
                  
                     (14)
                  
                        OB L 145, 31.5.2001 г., стр. 1.
               
               
                  
                     (15)
                  
                        Решение 81/691/ЕИО на Съвета от 4 септември 1981 г. относно сключването на Конвенцията за опазване на живите морски ресурси на Антарктика (ОВ L 252, 5.9.1981 г., стр. 26).
               
               
                  
                     (16)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
               
               
                  
                     (17)
                  
                        JOIN(2016) 49 final, 10.11.2016 г.
               
               
                  
                     (18)
                  
                        7348/1/17 REV 1, 24.3.2017 г.
               
               
                  
                     (19)
                  
                        COM(2018) 28 final, 16.1.2018 г.
               
               
                  
                     (20)
                  
                        Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).
               
               
                  
                     (21)
                  
                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
               
               
                  
                     (22)
                  
                        Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).
               
               
                  
                     (23)
                  
                        Регламент (ЕО) № 600/2004 на Съвета за определяне на някои технически мерки при риболовни дейности в зоната, обхваната от конвенцията за опазване на живите морски ресурси на Антарктика (ОВ L 97, 1.4.2004 г., стр. 1).
               
               
                  
                     (24)
                  
                        Регламент (ЕО) № 601/2004 на Съвета за определяне на някои контролни мерки за риболовната дейност в зоната, обхваната от Конвенцията за опазване на живите морски ресурси на Антарктика (ОВ L 97, 1.4.2004 г., стр. 16).
               
               
                  
                     (25)
                  
                        Регламент (ЕО) № 1035/2001 на Съвета от 22 май 2001 г. за създаване на схема за документиране на улова на риби от вида Dissostichus spp. (OВ L 145, 31.5.2001 г., стр. 1).
               
               
                  
                     (26)
                  
                        Решение на Съвета от 25 юни 2014 г. относно позицията, която трябва да се заеме от името на Европейския съюз в рамките на Комисията за опазване на антарктическите живи морски ресурси (CCAMLR).
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 8.3.2019
            COM(2019) 109 final
            ПРИЛОЖЕНИЯ
            към
            предложение за Решение на Съвета
            относно позицията, която трябва да се заеме от името на Европейския съюз в рамките на Комисията за опазване на антарктическите живи морски ресурси, и за отмяна на Решение 10840/14
            
               
         
         
            
               ПРИЛОЖЕНИЕ I
            
            
               Позицията, която трябва да се заеме от името на Съюза в рамките на Комисията за опазване на антарктическите живи морски ресурси (CCAMLR)
            
            
               1.ПРИНЦИПИ
            
            
               В рамките на CCAMLR Съюзът:
            
            
               а) действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум въздействието на риболовните дейности върху морските екосистеми и техните местообитания, както и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, при отчитане на интересите на потребителите;
            
            
               б) се стреми към осигуряване на адекватното участие на заинтересованите страни в подготвителния етап на мерките на CCAMLR и гарантира, че мерките, приети в рамките на CCAMLR, са в съответствие с Конвенцията CAMLR;
            
            
               в) гарантира, че мерките, приети в рамките на CCAMLR, са в съответствие с международното право, и по-специално с разпоредбите на Конвенцията на ООН от 1982 г. по морско право, Споразумението на ООН от 1995 г., отнасящо се до опазването и управлението на трансгранично преминаващите и далекомигриращите рибни запаси, Споразумението от 1993 г. за насърчаване на спазването на международните мерки за опазване и управление от риболовните кораби в открито море и Споразумението на Организацията за прехрана и земеделие от 2009 г. за мерките на пристанищната държава;
            
            
               г) насърчава позициите, съответстващи на приетите от регионалните организации за управление на рибарството (РОУР) в съответната зона;
            
            
               д) се стреми към съгласуваност и полезно взаимодействие с провежданата от него политика в рамките на двустранните му отношения в областта на рибарството с трети държави, и гарантира съгласуваност с другите си политики — по-специално в областта на външните отношения, околната среда, заетостта, търговията, развитието, научните изследвания и иновациите;
            
            
               е)гарантира спазването на своите международни ангажименти;
            
            
               ж) се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  1
               ;
            
            
               з) се стреми да създаде равноправни условия за флота на Съюза в зоната на Конвенцията CAMLR въз основа на същите принципи и стандарти като тези, приложими съгласно правото на Съюза, и насърчава еднаквото прилагане на тези принципи и стандарти;
            
            
               и) се придържа към съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  2
               , както и към заключенията на Съвета във връзка с това съвместно съобщение
                  3
               , и насърчава мерките за подпомагане и повишаване на ефективността на CCAMLR и, когато е уместно, за подобряване на нейното управление и постиганите от нея резултати (по-специално по отношение на науката, спазването на приложимите разпоредби, прозрачността и вземането на решения) като принос към устойчивото управление на океаните във всичките му измерения;
            
            
               й) насърчава координацията между РОУР и регионалните морски конвенции, както и — според случая — сътрудничеството със световни организации в рамките на техните мандати, когато това е целесъобразно;
            
            
               к)насърчава възобновяването на т.нар. „процес от Кобе“ по отношение на РОУР за рибата тон и разширяването му, така че да обхване всички РОУР.
            
            
               2.НАСОКИ
            
            
               При необходимост Съюзът трябва да се стреми да подкрепя предприемането на следните действия от страна на CCAMLR:
            
            
               а) мерки за опазване и управление на рибните ресурси в зоната на Конвенцията CAMLR въз основа на най-добрите налични научни становища, включително общ допустим улов и квоти или регулиране на усилието за живите морски биологични ресурси, регулирани от CCAMLR, с които мерки да се постигне устойчива експлоатация на нивата, на които се получава максималният устойчив, постепенно и с натрупване най-късно до 2020 г. При необходимост тези мерки за опазване и управление трябва да включват специални мерки за запасите, които са подложени на прекомерен улов, за да се гарантира, че риболовното усилие отговаря на наличните възможности за риболов;
            
            
               б) мерки за предотвратяване, възпиране и премахване на незаконния, недеклариран и нерегулиран риболов в зоната на Конвенцията CAMLR, включително съставяне на списък с корабите, извършващи такъв риболов, по-нататъшен обмен на информация с РОУР, сверяване със списъците с други РОУР и целенасочени мерки срещу кораби без националност;
            
         
         
            
               в) мерки за наблюдение, контрол и надзор в зоната на Конвенцията CAMLR с цел да се осигури ефективност на контрола и спазването на мерките, приети в рамките на CCAMLR, включително засилване на контрола на дейностите по трансбордиране на управляваните от CCAMLR ресурси и преразглеждане на схемата на CCAMLR за документиране на улова на кликач, за да се отстранят евентуалните „вратички“ в търговията с тези видове и да се насърчават контактите със съседните РОУР за сътрудничество в рамките на схемата на CCAMLR за документиране на улова;
            
            
               г) мерки за максимално ограничаване на отрицателното въздействие на риболовните дейности върху морското биологично разнообразие и морските екосистеми и техните местообитания, включително мерки за намаляване на замърсяването на морската среда и предотвратяване на изхвърлянето на пластмаси в морето, както и за намаляване на въздействието на намиращите се в морето пластмаси върху морското биологично разнообразие и екосистемите, мерки за защита на уязвимите морски екосистеми в зоната на Конвенцията CAMLR в съответствие с Международните насоки на ФАО за управление на дълбоководния риболов в открито море и мерки за избягване и намаляване, доколкото е възможно, на нежелания улов, включително и по-специално на уязвимите морски видове, както и за постепенно премахване на изхвърлянето на улов;
            
            
               д)мерки за намаляване на въздействието на изоставените, изгубени или изхвърлени по друг начин риболовни уреди в океаните и за улесняване на идентифицирането и прибирането на тези уреди;
            
            
               е) мерки, с които се забранява риболовът, извършван единствено с цел събиране на перки от акули, и с които се изисква всички акули да бъдат разтоварвани с всичките си естествено прикрепени към трупа перки;
            
            
               ж)препоръки — когато е целесъобразно и дотолкова, доколкото е разрешено по силата на съответните учредителни документи — които насърчават прилагането на Конвенцията относно условията на труд в сектора на риболова на Международната организация на труда;
            
            
               з)когато е целесъобразно — съвместни подходи с други РОУР, по-специално с тези от тях, които участват в управлението на рибарството в същия регион;
            
            
               и) допълнителни технически мерки, основани на становища на спомагателните органи и работните групи на CCAMLR.
            
            
               ПРИЛОЖЕНИЕ II
            
            
               Ежегодно уточняване на позицията на Съюза, която трябва да се заеме
            
            
               на годишното заседание на Комисията за опазване на антарктическите живи морски ресурси
            
            
            
               Преди всяко годишно заседание на CCAMLR, когато този орган има за задача да приема решения с правно действие за Съюза, трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Комисията, в съответствие с принципите и насоките, определени в приложение I.
            
            
               За тази цел и въз основа на посочената информация Комисията представя на Съвета или на подготвителните му органи достатъчно рано преди всяко годишно заседание на CCAMLR писмен документ, съдържащ елементите във връзка с предложеното уточняване на позицията, която трябва да бъде изразена от името на Съюза, за обсъждане и одобряване на детайлите по нея.
            
            
               Ако по време на заседание на CCAMLR не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.
            
            
         
         
            
                  
                     (1)
                  
                        7087/12 REV 1 ADD 1 COR 1. 
               
               
                  
                     (2)
                  
                        JOIN(2016) 49 final, 10.11.2016 г.
               
               
                  
                     (3)
                  
                        7348/1/17 REV 1, 24.3.2017 г.